Zmajkovičová, Renáta, podpredsedníčka NR SR (2013-05-28):
Ďakujem, pani generálna riaditeľka. Spravodajca nie. Prerušujem rokovanie o tomto bode programu. Ďalej nasleduje Správa o stave ochrany osobných údajov za rok 2011 a 2012 . Správa má parlamentnú tlač 460, správa výboru je pod tlačou 460a. Správu uvedie predsedníčka Úradu na ochranu osobných údajov Eleonóra Kročianová. Prosím, aby sa pani predsedníčka ujala slova. Kročianová, Eleonóra, predsedníčka Úradu na ochranu osobných údajov Vážená pani predsedajúca, vážené pani poslankyne, vážení páni poslanci, na rokovanie Národnej rady Slovenskej republiky podľa § 38 ods. 1 písm. o) zákona o ochrane osobných údajov v znení neskorších predpisov predkladám Správu o stave ochrany osobných údajov za roky 2011 a 2012. Ochrana osobných údajov, ako neoddeliteľná súčasť práva na súkromie jednotlivcov, sa radí medzi základné práva a slobody garantované Ústavou Slovenskej republiky. Právo na ochranu osobných údajov je mladou, ale dynamicky sa rozvíjajúcou oblasťou. Od vzniku Slovenskej republiky uplynulo 20 rokov, avšak počas nich si problematika ochrany osobných údajov našla svoje uplatnenie a význam v praxi, ktorý v dôsledku vývoja spoločenských vzťahov a rozmachu informačných technológií narastá. Práve tieto vplyvy sa podpísali pod značný posun a vnímanie existencie legislatívnej úpravy v oblasti ochrany osobných údajov v roku 2011 a 2012. Do popredia sa dostali nové výzvy a požiadavky, ktoré ovplyvnili spôsob spracúvania a prenosu čoraz väčšieho množstva osobných údajov, ako aj prístupu k nim. V rokoch 2011 a 2012 ochrana osobných údajov predstavovala prioritu na európskej úrovni. To sa odzrkadlilo aj počas schengenského hodnotenia Slovenskej republiky v oblasti ochrany osobných údajov vo februári roku 2012, kedy hodnotiaca komisia dôrazne odporučila, aby Slovenská republika posilnila finančnú situáciu a ľudské zdroje úradu za účelom riadneho plnenia zákonom stanovených úloh a záväzkov Slovenskej republiky na úseku ochrany osobných údajov, ktorými sa podieľa na zvyšovaní povedomia a skvalitňovaní úrovne ochrany osobných údajov. Hodnotené obdobie rokov 2011 a 2012 zaznamenalo aj zmenu vo vedení úradu, keď dňa 15. mája 2012 som bola Národnou radou Slovenskej republiky zvolaná do funkcie predsedníčky úradu. Táto zmena sa odzrkadlila aj na koncipovaní Správy o stave ochrany osobných údajov za roky 2011 a 2012, na základe čoho sme z hľadiska zabezpečovania plnenia jednotlivých úloh pri výkone dozoru úradom pristúpili k rozčleneniu jej obsahu aj podľa zmien uskutočnených vo vedení úradu. Stav ochrany osobných údajov možno vnímať ako hodnotu, ktorá sa formuje priebežne. Zisťovaniu jeho vývoja a smerovania v minulosti napomáhalo pravidelné vykonávanie prieskumov verejnej mienky. Bývalé vedenie úradu však takýto prieskum v rokoch 2011 a 2012 z dôvodu nepriaznivej finančnej situácie nerealizovalo, pričom prieskum mohol byť nápomocný k objektívnemu zhodnoteniu stavu a smerovania ochrany osobných údajov v hodnotenom období. Niet pochýb o tom, že problematika ochrany osobných údajov nie je jednoduchou témou. Len existencia vhodne nastavených legislatívnych pravidiel, ich správne pochopenie a primerané povedomie sú základnými predpokladmi pre riadne uplatňovanie ľudských práv v oblasti ochrany osobných údajov. Preto pri príležitosti desaťročného pôsobenia úradu v Slovenskej republike a riadenia úradu od druhého polroku 2012 pod novým vedením sme v septembri 2012 predstavili návrh nového zákona o ochrane osobných údajov, ktorého legislatívny proces v podstate sa dnešným dňom zavŕšil, nakoľko bol nový zákon publikovaný v Zbierke zákonov. Prijatím nového zákona si kladieme za cieľ pozdvihnúť úroveň a zvýšiť kvalitu ochrany osobných údajov v Slovenskej republike a nadviazať tak na napredujúci trend v oblasti ochrany osobných údajov v Európskej únii. Správa o stave ochrany osobných údajov za roky 2011 a 2012 bude po prerokovaní v Národnej rade Slovenskej republiky zverejnená na webovom sídle úradu a zároveň poskytnutá elektronickým a tlačovým médiám, ako aj verejnosti. Ďakujem za pozornosť.